**TARKVARAARENDUSE KOSKMUDELI TÜÜPLEPING**

**ÜLDTINGIMUSED**

1. **MÕISTED**
   1. Suure algustähega mõisteid tuleb Lepingus tõlgendada nii, nagu need allpool on määratletud. Kui ei ole teisiti sätestatud, siis viitab mõiste ainsuse vorm ka mitmusele. Kahtluse korral tuleb väljendeid, millel võib olla rohkem kui üks tähendus, mõista viisil, mis sobib kõige rohkem Lepingu olemuse ja eesmärkidega.
   2. **Akt** - Dokument, mille allkirjastamisega Täitja annab Tööde etapi raames tehtud Tööd üle ja Tellija võtab need vastu. Akti allkirjastamisega kinnitavad Pooled, et Lepingu täitmiseks vajalikud tööd (v.a garantiikohustus) on nõuetekohaselt tehtud;
   3. **Intellektuaalse omandi õigused** – Intellektuaalse omandi õiguste käsitlemisel lähtutakse autoriõiguse seadusest ja Eritingimustest;
   4. **Kodukord** - Projekti tegevuste, vastutajate, tulemite ning nende tulemite omavaheliste seoste/sõltuvuste, samuti tulemite valmimise eelduseks oleva Täitja ja Tellija suhtluse ning tagasiside edastamise kord. Kodukord on Lepingu lisa;
   5. **Kuuluvus** – Tarkvara kuulub isikule, kellele kuuluvad kõik seda Tarkvara puudutavad varalised autoriõigused ning maksimaalses seadusega lubatud ulatuses ka vastavad isiklikud autoriõigused või tagasivõtmatu, loovutatav ja all-litsentsitav ainulitsents vastavate isiklike autoriõiguste teostamiseks;
   6. **Leping** - Eri- ja Üldtingimused, Tellija Kodukord, riigihanke alusdokumendid ja Täitja pakkumus;
   7. **Eritingimused** – Eritingimustes lepitakse kokku Üldtingimustes või Kodukorras käsitlemata või Üldtingimusi või Kodukorda täpsustavates küsimustes. Pooled võivad Eritingimustes kokku leppida ka erisusi Üldtingimustest, kuid nende puudumisel kohaldatakse Üldtingimusi;
   8. **Üldtingimused** - käesolev tekst;
   9. **Oluline lepingurikkumine** - Lepingust tuleneva kohustuse oluline rikkumine, näiteks: kui Pool ei täida Lepingust tulenevat kohustust teise Poole antud täiendava mõistliku tähtaja jooksul; Täitja ei täida garantiiperioodil Lepingust tulenevaid kohustusi; kui Poolel või Teostajal puuduvad Lepingu täitmiseks vajalikud õigused (sealhulgas load, Intellektuaalse omandi õigused) ja Tellija on puudustele korrektselt viidanud; Pool on rikkunud Intellektuaalse omandi õigusi ja nende kasutamise tingimusi; Pool on rikkunud konfidentsiaalsuskohustust; Tellija on viivituses Lepingus kokku lepitud maksetähtajaga rohkem kui kolmkümmend (30) kalendripäeva; Täitja vahetab Projektiga seotud Võtmeisikuid isikute vastu, kes ei vasta riigihanke alusdokumentides kehtestatud ja Täitja pakkumuses lubatud tingimustele; kui Täitja annab oma ettevõtte või selle osa koos Lepinguga üle Tellija eelneva kirjaliku nõusolekuta;
   10. **Pakkumus** - Riigihankes Täitja esitatud ja edukaks tunnistatud pakkumus;
   11. **Pool** – Sõltuvalt Lepingu kontekstist kas Tellija või Täitja või mõlemad koos;
   12. **Projekt** – Riigihanke esemeks olev tarkvaraarendus;
   13. **Projektiplaan –** Projekti või Töö sisu, teostamise aeg ja koht ning Tööde üleandmise ajakava;
   14. **Tehniline kirjeldus** – Riigihanke alusdokumentide osaks olev tehniline kirjeldus, mis sisaldab nõudeid, millele Töö või Projekt peab vastama;
   15. **Riigihange** - riigihangete seaduses sätestatud alustel ja korras Tellija läbiviidav menetlus, mille tulemusena sõlmitakse Leping;
   16. **Spetsifikatsioon** – Projekti detailanalüüsi käigus Poolte vahel kokku lepitud detailsem lahenduse kirjeldus, mille alusel tarkvaralahendus programmeeritakse ning tarkvara funktsionaalsuse toimimist kontrollitakse. Spetsifikatsioonid sisaldavad muuhulgas tarkvarakomponentide ja teenuste kirjeldusi, sh andmeväljade kirjeldusi, funktsionaalseid nõudeid jmt;
   17. **Tarkvara** – Mistahes arvutiprogramm või selle komponent, sealhulgas dokumentatsioon.
   18. **Tarkvaralahendus** – Tööde teostamise käigus loodav Tarkvara, mis sisaldab Arendatavat Tarkvara ning võib sisaldada Tellija tarkvara, Kommertstarkvara ja/või Vaba tarkvara:
       * 1. **Arendatav tarkvara** – Tööde tegemise käigus Täitja poolt või korraldusel loodav Tarkvara, sealhulgas Tellija tarkvarasse tehtavad täiendused;
         2. **Kommertstarkvara** – Täitjale või kolmandale isikule Kuuluv Tarkvara, mille kasutusõigus antakse Tellijale lihtlitsentsi alusel, mis ei ole Vaba tarkvara litsents;
         3. **Tellija tarkvara** – Tellijale Lepingust sõltumatult Kuuluv Tarkvara;
         4. **Vaba tarkvara** – Täitjale või kolmandale isikule Kuuluv Tarkvara, mille kasutusõigus antakse Tellijale mistahes Vaba tarkvara litsentsi alusel. **Vaba tarkvara litsents** on lihtlitsents, mille kohaselt on igal selle alusel litsentsitud Tarkvara koopia valdajal õigus seda Tarkvara mistahes eesmärgil ja viisil kasutada ja modifitseerida ning nii algsel kui ka modifitseeritud kujul kolmandatele isikutele levitada või kättesaadavaks teha.
   19. **Tellija** – Riigihanke korraldaja, keda Lepingus võidakse nimetada ka hankijaks;
   20. **Teostajad** - Lepingu täitmiseks kasutatavad isikud, eelkõige Tellija või Täitja spetsialistid, töötajad, alltöövõtjad, Tellija järelevalve;
   21. **Täiendusvajadus** – vajadus lahendada probleemid või täiendada funktsionaalsust, mis ei kvalifitseeru Veaks ning mille teostamise ja tasustamise osas on vaja kokku leppida;
   22. **Täitja** – Riigihankes eduka pakkumuse teinud isik, kellega Tellija sõlmib Lepingu;
   23. **Tööd** - Täitja poolt tehtav analüüsitöö, tarkvara arendus, seadistamine, konsultatsioon, koolitamine, dokumenteerimine või muud Poolte vahel kokku lepitud ülesanded;
   24. **Töö etapp** – Projekti eesmärkide täitmist viiakse ellu etapiviisiliselt vastavalt Poolte vahel kokku lepitud Projektiplaanile. Projektiplaanis lepitakse kokku Töö etapi tulemid ja tähtaeg;
   25. **Tööpäev** – kalendripäevad esmaspäevast reedeni (kell 8:00-17:00), v.a riiklikud pühad;
   26. **Viga** - Tarkvaralahenduses esinev mittevastavus Spetsifikatsioonile või riigihanke alusdokumentide nõuetele. Vigade kriitilisuse astmed:
       * 1. **Esimese astme Viga (P1)** – Tarkvaral põhinev teenus/süsteem ei toimi ega ole kasutatav, näiteks on andmed on rikutud; esineb kasutajasessioonide ebanormaalne katkemine; probleem mõjutab süsteemi käideldavust ja andmete integreeritust; mõjutatud on enamus Tarkvara kasutajatest; vastukaal probleemi vältimiseks praktiliselt puudub; tõsine finantsmõju;
         2. **Teise astme Viga (P2)** – Tarkvaraga seotud probleem ei sega teatavate reservatsioonide järgimisel normaalset töötamist; mõjutatud üksikud Tarkvara kasutajad; väiksema tähtsusega funktsionaalsused pole käideldavad, kasutatavad või süsteemi jõudlus on madalamal maksimaalsest nõudest; eksisteerib ajutine aktsepteeritav vastukaal probleemi vältimiseks;
         3. **Kolmanda astme Viga (P3)** – väiksed puudused minimaalse mõjuga Tarkvara kasutajatele või klientidele; kosmeetilised probleemid (ekraanikomponendid on nihkes, kuid see ei takista komponendi eesmärgipärast kasutamist); pikaajaline vastukaalu kasutamine kasutajatele vastuvõetav;
   27. **Võtmeisik** – riigihanke alusdokumentides nõutud ja Pakkumuses esitatud spetsialistid.
2. **LEPINGU ESE JA EESMÄRK**
   1. Poolte eesmärgiks on juurutada Tehnilisele kirjeldusele ja muudele riigihanke alusdokumentide nõuetele vastav Tarkvara.
   2. Tööd on määratletud riigihanke alusdokumentides, Pakkumuses ja Lepingus. Tööde täpsem sisu lepitakse kokku etapiviisiliselt ning dokumenteeritakse Spetsifikatsioonidena Projekti detailanalüüsi käigus.
   3. Tellija eeldab, et Täitja on Lepingu esemeks olevate Tööde tarkvaraarenduse valdkonna professionaal, kes saab aru ning võtab teadlikult enda kanda Lepingu funktsionaalsete ja mittefunktsionaalsete nõuete täidetavuse ja tulemuse saavutatavuse riski. Seepärast laieneb Täitjale ka nende tööde tegemise kohustus, mida ei ole Lepingus otsesõnu kokku lepitud, kuid mis oma olemusest lähtuvalt kuuluvad Lepinguga seotud Tööde hulka, on vajalikud Lepingu täitmiseks ja pidid olema ettenähtavad Täitjale kui professionaalile juba Pakkumuse esitamise ajal. Selliste tööde tegemine ei kuulu teistsuguse kokkuleppe puudumisel eraldi tasustamisele. Täiendava kokkuleppeta ei pea Täitja lisama funktsionaalseid või mittefunktsionaalseid nõudeid, mida ei olnud nimetatud riigihanke alusdokumentides või Pakkumuses.
   4. Pooled kohustuvad teist Poolt koheselt informeerima probleemidest, tõrgetest või piirangutest, mis võivad seada ohtu Lepingu eesmärkide saavutamise.
   5. Täitja tagab Tarkvara ühilduvuse Tellija toodangukeskkonnaga, sh Tellija tarkvaraga. Täitja on kohustatud järgima vaid selliseid Tellija toodangukeskkonna nõudeid, mida on kirjeldatud Tehnilises kirjelduses.
   6. Tööde käigus loodud lähtekood peab olema kirjutatud ja dokumenteeritud selliselt, et vajadusel oleks Tellija või kolmas isik võimeline aru saama tarkvara loogilisest ülesehitusest ning jätkama lähtekoodi arendusega.
3. **LEPINGU ÜLESEHITUS** 
   1. Kui Lepingu dokumendid on vastuolulised, siis dokumentide pädevusjärjekord on:
      1. Eritingimused;
      2. Kodukord;
      3. Üldtingimused;
      4. muud riigihanke alusdokumendid;
      5. Pakkumus.
   2. Ajaliselt hilisem lepingumuudatus prevaleerib varasema muudatuse üle. Kui vastuolu esineb sama pädevusjärjekorra dokumentide vahel, siis lähtutakse tõlgendamisel Lepingu eesmärgist ja mõistlikkuse põhimõttest. Vastuoluga ei ole tegemist, kui Eritingimustes konkretiseeritakse Üldtingimusi.
   3. Lepingu tõlgendamisel lähtutakse Poolte ühisest tegelikust tahtest, isegi kui see erineb sõnade tavapärasest tähendusest. Kui Poolte ühist tegelikku tahet ei õnnestu kindlaks teha, tuleb Lepingut tõlgendada nii, nagu teise Poolega samasugune mõistlik isik pidi Lepingut samadel asjaoludel mõistma.
   4. Eritingimustes märgitakse vähemalt:
      1. Töö või Projekti tasu suuruse ja arveldamise tingimused;
      2. Töö valmimise tähtajad;
      3. Arendatava tarkvara autoriõiguste loovutamise ja/või litsentsimise viis ja aeg;
      4. leppetrahvide suurused;
      5. vajadusel struktuuritoetustega seotud reeglistik ja isikuandmete töötlemise nõuded.
4. **POOLTE ÜLESANDED**
   1. **Täitja** ülesanded:
      1. teostada Tööd kokkulepitud ulatuses ning tähtaegadeks. Täitja ei ole kohustatud Lepingu raames realiseerima Täiendusvajadusi, mille teostamises ei ole kokku lepitud;
      2. esitada Spetsifikatsioon kirjalikult taasesitamist võimaldavas vormis Tellijale ülevaatamiseks ja kinnitamiseks enne arendustöödega alustamist;
      3. täiendada Spetsifikatsiooni, kui Tellija leiab, et analüüsi käigus kokkulepitu on kajastatud puudulikult või vigaselt;
      4. pärast Töö etapi lõppemist andma Tellijale etapi tulemina valminud funktsionaalsused testimiseks vastavalt Projektiplaanile, et Tellija saaks veenduda Tarkvara komponentide vastavuses Spetsifikatsioonidega;
      5. teavitama viivitamatult Tellijat, kui tekib Töö valmimise hilinemise oht;
      6. parandada arendatud komponentides leitud Vead omal kulul;
      7. tegema Tööd Pakkumuses nimetatud Võtmeisikutega. Võtmeisikute vahetamine, asendamine või lisamine võib toimuda Tellija kirjalikku taasesitamist võimaldavas vormis antud nõusolekul. Täitja peab teavitama Tellijat vähemalt 20 päeva ette Võtmeisiku asendamise soovist. Täitja peab tagama, et uue Võtmeisiku erialane tase ning kompetentsus on võrdne või ületab riigihanke alusdokumentides sätestatud nõudeid. Tellijal on õigus keelduda asendamisest, kui pakutav Võtmeisik ei vasta riigihanke alusdokumentides esitatud nõuetele või kui pakutava Võtmeisiku kompetentside korral ei oleks Täitja pakkumus olnud riigihankes edukas;
      8. hoida Tellijat kursis Projekti arenguga.
   2. **Tellija** ülesanded:
      1. tagada Täitjale lähtematerjalid vastavalt Projektiplaanile;
      2. koordineerida suhtlust teiste Projektis või seotud projektides osalevate partneritega;
      3. tähtaegselt üle vaadata ja kooskõlastada Täitja esitatavad tulemid, parandus- ja täiendusettepanekud;
      4. tagada Tellija infotehnoloogiliste keskkondade toimimine, mis on olulised Täitja kohustuste täitmiseks;
      5. tagada, et Arendatav Tarkvara sobituks selle kasutuselevõtu ajaks kohandatavatesse protsessidesse ja protseduurireeglitesse. Tellija edastab Täitjale nõuete osas lähteinfo, mis on Tellija äriprotsessi kaasatud oluliste isikutega eelnevalt kooskõlastatud ning ajakohane.
5. **TÖÖDE ÜLEANDMINE JA VASTUVÕTMINE**
   1. Tööde vastavuse hindamisel lähtutakse riigihanke alusdokumentides ning Spetsifikatsioonis kokku lepitud ülesandepüstitusest. Spetsifikatsioonis ja riigihanke alusdokumendi vastuolu korral lähtutakse Spetsifikatsioonist. Analüüsitöö peab vastama ka analüüsiprotsessi käigus Tellija antud sisenditele.

* 1. Kui Tööde testimisel kasutatakse Tellija testandmeid, kohustub Tellija testandmed Täitjale kättesaadavaks tegema mõistliku aja jooksul enne testimise algust.
  2. Tellija võib Töö ülevaatamisele kaasata kolmandaid isikuid, kusjuures nii Tellijal kui tema poolt kaasatud kolmandatel isikutel on õigus täiendava tasu maksmiseta Töö või selle vahetulemuse ülevaatamiseks kasutada kõiki selleks vajalikke Tööga või selle vahetulemusega seotud Intellektuaalse omandi õigusi.
  3. Tellija kontrollib Töö vastavust nõuetele projekti etappide puhul viie (5) Tööpäeva jooksul ning kõikide Tööde üleandmise puhul kahekümne (20) Tööpäeva jooksul hetkest, kui Täitja esitab Töö vastuvõtmiseks.
  4. Tööde vastuvõtmine Tellija poolt fikseeritakse Aktiga.
  5. Tellija võtab Tööd vastu ja allkirjastab Akti:
     1. Projekti vaheetappide tarnete puhul siis, kui Töö tulemites ei esine ühtegi Esimese (P1) ega Teise (P2) astme viga, kuid Töödes võib esineda väheolulisi Kolmanda (P3) astme Vigu, mis ei takista arendustööde jätkamist ning loodud funktsionaalsuste edasist testimist;
     2. Projekti viimase arendusetapi Tööd siis, kui Projekti käigus loodud Töödes ei esine ühtegi Esimese (P1) ega Teise (P2) astme Viga, kuid Töödes võib esineda väheolulisi Kolmanda (P3) astme Vigu, mis ei takista Tööde tulemite toodangukeskkonnas kasutuselevõttu ning Täitja on esitanud mõistlikud tähtajad Vigade kõrvaldamiseks garantii korras.
  6. Kui Tellija soovib keelduda Tööde vastuvõtmisest Vigade tõttu, peavad need Vead olema tööülesannete halduskeskkonnas nõuetekohaselt vormistatud.
  7. Tellijal on õigus võtta Töid vastu osaliselt juhul, kui Tööd on osadeks jagatavad ning osa vastuvõtmine ei kahjusta Tellija õigusi. Tellijal on õigus Tööde osalisel vastuvõtmisel vähendada proportsionaalselt Tööde etapi eest tasutavat hinda, tasudes vastuvõtmata Tööde hinna pärast nende nõuetekohast teostamist ja vastuvõtmist. Kui Tellija võtab Tööd vastu osaliselt, tuleb Aktis märkida:
     1. osalise vastuvõtmise põhjus(ed);
     2. ammendav nimekiri Vigadest;
     3. osalise vastuvõtmise mõju garantiile;
     4. osalise vastuvõtmise mõju arveldustele.
  8. Tööde üleandmine sisaldab ka dokumentatsiooni üleandmist Projekti dokumendihalduskeskkonnas. Dokumentatsiooni loetelu on fikseeritud Riigihanke tehnilises kirjelduses või Eritingimustes.
  9. Tööd loetakse Tellija poolt vastuvõetuks ka juhul, kui Tellija ei ole Akti allkirjastanud, kuid:
     1. Tellija ei ole punktis 5.4 nimetatud tähtaja jooksul Tööde kohta pretensioone esitanud või;
     2. Täitja on Vead kõrvaldanud ja parandatud Tööd Tellijale tähtaegselt üle andnud ning Tellija ei ole nende kohta punktis 5.4 nimetatud tähtaja jooksul nõuetekohaseid pretensioone esitanud või;
     3. Tööde tulemid on toodangukeskkonnas kasutusele võetud.
  10. Kui Tööd loetakse vastavalt punktile 5.10 vastuvõetuks, on Täitjal õigus esitada Tellijale nende Tööde eest arve ning Täitjal on kohustus see tasuda.
  11. Punkti 5.10 kohaselt vastuvõetuks loetud Tööde osas algab garantiiperiood nende Tööde vastuvõetuks lugemise kuupäevast.
  12. Täitjal on õigus tõendada Tööde vastuvõtmisest keeldumise põhjuste ebaõigsust, nõudes selleks sõltumatu ekspertiisi tegemist. Kui Tööde vastuvõtmisest keeldumine osutub ekspertiisi tulemusel põhjendamatuks, loetakse Tööd vastuvõetuks ning Tellija tasub Täitjale ekspertiisikulud, vastasel korral kannab ekspertiisikulud Täitja.
  13. Tööde või nende osa juhusliku hävimise või kahjustumise riisiko läheb üle Tööde vastuvõtmisest.

1. **VEA PARANDUS ARENDUSE KÄIGUS**
   1. Arendusetapi lõpus esitab Täitja realiseeritud ja testitud komponendid Tellijale testkeskkonda testimiseks. Arendusetapi Tööde tulemi Tellijapoolseks testimise hõlbustamiseks esitab Täitja ka Tööde aruande, milles täpsustatakse tehtud Tööde loetelu.
   2. Tellija testib komponendid ning edastab Vead tööülesannete halduskeskkonna kaudu Täitjale Tööde etappide puhul hiljemalt viie (5) Tööpäeva jooksul alates arendustarne kätte saamisest ning kõikide Tööde lõpliku üleandmise puhul kahekümne (20) Tööpäeva jooksul hetkest, kui Täitja esitab Töö tulemid Tellijale vastuvõtmiseks.
   3. Tellija edastab Täitjale nõuetekohaselt vormistatud Vead. Nõuetekohaselt vormistatud Viga vastab järgnevatele tingimustele:
      1. Viga ei dubleeri varem esitatud Viga, mis ei ole veel parandatud;
      2. Veana ei ole kirjeldatud Täiendusvajadust;
      3. Vea kriitilisuse aste on määratletud;
      4. Vea kirjeldus on piisavalt täpne, võimaldamaks testimisel Vea kordamist.
   4. Täitja selgitab välja, kas tegemist on Veaga. Kui selgub, et Tellija kirjeldatud viga on Täiendusvajadus, jätkub protsess peatükk 7 järgi.
   5. Täitja kõrvaldab Tellija õigeaegselt raporteeritud Vead järgmiseks arendusetapi tarneks. Kui Viga on Tellija jaoks kriitiline ning parandust on vaja enne järgmise arendusetapi tarnet, lepivad Pooled kokku vahetarne tegemises. Vahetarne puhul Tellija testib rakendust ja veendub, et kriitiline Viga on parandatud kolme (3) Tööpäeva jooksul.
2. **TÄIENDUSVAJADUSED**
   1. Tellija esitab Täitjale tööülesannete halduskeskkonnas soovi parandada või täiendada olemasolevat komponenti, funktsionaalsust või ärireeglit või luua täiendav komponent, funktsionaalsus või ärireegel.
   2. Täitja selgitab välja, kas tegemist on Täiendusvajadusega. Pooled võivad pidada Täiendusvajaduste tuvastamiseks ja täpseks kirjeldamiseks läbirääkimisi.
   3. Täitja esitab Tellijale hinnangu Täiendusvajaduse realiseerimise mahu, tähtaegade ja maksumuse kohta. Kui tegemist on Täiendusvajadusega Projekti käigus, annab Täitja hinnangu, milliseid ressursse ja millises mahus on vajalik muudatuste sissearvestamiseks ümber hinnata ning millised on muudatused Tööde teostamise tähtaegades.
   4. Tellija teeb otsuse Täiendusvajaduse realiseerimise osas, lähtudes Täitja esitatud hinnangust.
   5. Kui Tellija loobub mõnest Tööst, mis oli esialgses tööde mahus kokkulepitud, siis vähendatakse Lepingu maksumust nende Tööde maksumuse võrra või teostatakse nende Tööde jaoks planeeritud töötundide raames skoobiväliseid täiendavaid töid. Vastava muudatuse kokkuleppimisel tuleb lähtuda riigihangete seadusest.
3. **GARANTII** 
   1. Täitja annab Töödele garantii 1 (üks) aasta, arvates Tööde vastuvõtmisest. Kui Tööd võetakse vastu etapiviisiliselt, algab garantiiperiood viimase etapi vastuvõtmisest.
   2. Garantiiga ei ole hõlmatud:
      1. ekspluatatsioonihäirete kõrvaldamine, mis on põhjustatud Tellija või tema poolt kasutatava kolmanda isiku poolt juhuslikust või tahtlikust Tarkvara kahjustamisest või ebaõigest kasutamisest;
      2. Vead, mis on tingitud Tarkvara kasutamisest vastuolus Täitja koostatud ja Tellija poolt vastu võetud dokumentatsiooniga;
      3. probleemid, mis tulenevad Tellija kasutajate andmesisestusvigadest või liidestatud süsteemide sisenditest, vaatamata sellele, et Täitja on nõuetekohaselt rakendanud sisendikontrolli;
      4. seotud süsteemide liideste kooskõlastamata muudatusest tulenevad funktsionaalsed häired ja andmekvaliteedi probleemid;
      5. diagnostikaks kulunud aeg, juhul kui algselt garantii juhtumina registreeritud juhtumi uurimise raames tuvastatakse, et tegu ei ole garantii juhtumiga. Vastav Töö kuulub eraldi tasustamisele Lepingu keskmise tunnihinna alusel, mis on fikseeritud Lepingu Eritingimustes.
   3. Garantiiperioodil ilmnenud Garantiiga hõlmatud Vead kõrvaldab Täitja tasuta.
   4. Nõuded Vigadele reageerimisele ning lahendamisele on alljärgnevad:
      1. Esimese astme Vigade (P1) puhul tuleb Veale reageerida ühe (1) Tööpäeva jooksul ning asuda seda lahendama viivitamatult Tööpäeva ajaraamides eesmärgiga Viga kõrvaldada hiljemalt kolme (3) Tööpäeva jooksul. Kui Vea kõrvaldamine kolme (3) Tööpäeva jooksul ei õnnestu, kohustub Täitja esitama raporti Vea kõrvaldamisega seotud tegevuste kohta kuni Vea kõrvaldamiseni alates neljandast (4.) Tööpäevast igal Tööpäeval;
      2. Teise ja Kolmanda astme Vigade (P2 ja P3) puhul tuleb Veale reageerida viie (5) Tööpäeva jooksul. P2 Vigade puhul tuleb alustada Vea lahendamist hiljemalt seitsmendal (7.) Tööpäeval eesmärgiga Viga kõrvaldada viieteistkümne (15) Tööpäeva jooksul Vea raporteerimisest ning P3 Vigade puhul hiljemalt kümnendal (10.) Tööpäeval eesmärgiga Viga kõrvaldada kahekümne (20) Tööpäeva jooksul Vea raporteerimisest.
   5. Täitja kõrvaldab Vea vastavalt Lepingu Üldtingimuste punkti 8.4 nõuetele. Kui Täitja ei suuda Vigu tähtajaks kõrvaldada, võib Tellija korraldada Vigade kõrvaldamise kolmanda isiku abil, teavitades sellest eelnevalt Täitjat. Tellijal on õigus nõuda, et Täitja katab mõistlikud kulud, mis tekkisid seoses kolmanda isiku kaasamisega Vea kõrvaldamisse, kui Tellija tõendab, et tegemist oli garantiiga hõlmatud Veaga. Kolmanda isiku poolt tehtud koodimuudatuste garantiikohustus lasub nimetatud kolmandal isikul, kui Pooled ei ole kokku leppinud teisiti.
   6. Kui Viga ei kuulu Garantii korras kõrvaldamisele, esitab Täitja Tellijale põhjendused kirjalikus vormis viivitamatult, kuid mitte hiljem kui järgmisel Tööpäeval pärast sellest asjaolust teada saamist.
   7. Kui Poolte vahel tekib vaidlus Vea üle, on kummalgi Poolel õigus tellida sõltumatu ekspertiis, teavitades sellest eelnevalt teist Poolt. Pooled on kohustatud tagama eksperdi nõudmisel ligipääsu vajalikele andmetele või informatsioonile. Ekspertiisikulud kannab Pool, kes ekspertiisiakti kohaselt Vea garantiilisuse hindamisel eksis.
   8. Garantii kaotab kehtivuse, kui Täitjaga kooskõlastamata on muudetud või muudetakse lähtekoodi, v.a Üldtingimuste punktis 8.5 kirjeldatud kolmanda isiku kaasamine Vea kõrvaldamisse.
4. **OMANDIÕIGUSED**
   1. Kui Töö sisaldab Täitja poolt Tellijale üleantavaid asju, siis läheb asja omandiõigus Täitjalt Tellijale üle asja sisaldava Töö vastuvõtmise või vastuvõetuks lugemise hetkest.
5. **AUTORIõigus** 
   1. Arendatavat tarkvara puudutava **autoriõiguse ülemineku viis** on ettenähtud Eritingimustega.
      1. Kui Lepingu Eritingimustes nähakse ette Arendatavat tarkvara puudutavate autoriõiguste **loovutamine**, siis:
         1. Täitja loovutab Tellijale kõik autori varalised õigused sellele Arendatavale tarkvarale,
         2. Täitja annab Tellijale kõigi seda Arendatavat tarkvara puudutavate autori isiklike õiguste osas litsentsitavate õiguste kogu kehtivusajal kogu maailmas kehtiva tagasivõtmatu, loovutatava ja all-litsentsitava ainulitsentsi ning
         3. Tellija annab Täitjale Lepingu tähtajal ja Garantiiperioodi jooksul kehtiva lihtlitsentsi Arendatava tarkvara kasutamiseks, sh selle modifitseerimiseks, Lepingus ette nähtud viisil, eesmärgil ja ulatuses.
      2. Kui Lepingu Eritingimustes nähakse ette Arendatavat tarkvara puudutavate autoriõiguste **litsentsimine**, siis Täitja annab Tellijale litsentsitavate õiguste kogu kehtivusajal kogu maailmas kehtiva kõigi seda Arendatavat tarkvara puudutavate autori varaliste ja isiklike õiguste teostamiseks tagasivõtmatu, loovutatava ja alllitsentsitava lihtlitsentsi. Kui Tellija soovib Arendatavat tarkvara kasutusele võtta Vaba tarkvara litsentsi alusel, siis viidatakse Lepingu Eritingimustes kohaldatava litsentsi (ja vajadusel selle erandi või erandite) SPDX tunnusele, mis on Internetis kättesaadav aadressil <https://spdx.org/licenses>, või lisatakse litsentsi tingimused Lepingu Eritingimustele. Käesolevas punktis nimetatud litsents peab tagama Tellijale litsentsitud Arendatavat tarkvara mistahes eesmärgil ja viisil kasutada ja modifitseerida ning nii algsel kui ka modifitseeritud kujul kolmandatele isikutele mistahes tingimustel levitada või kättesaadavaks teha, kuid Täitjal on õigus nõuda litsentsitud Arendatavas tarkvaras sisalduvate autoriviidete ja autoriõiguse märgete säilitamist.
      3. Täitja peab tagama, et punktis 10.1 nimetatud litsentsi ei piira Tarkvaralahenduses sisalduva Kommertstarkvara või Vaba tarkvara litsentsitingimused.
   2. Arendatavat tarkvara puudutavate **autoriõiguste ülemineku aeg**
      1. Punktis 10.1 ette nähtud loovutused ja/või litsentsi andmised toimuvad Lepingu Eritingimustes sätestatud ajal, milleks võib olla
         1. vastava Tarkvara loomine,
         2. vastava Tarkvara vastuvõtmine või
         3. vastava Tarkvara eest tasumine.
      2. Kui Lepingu Eritingimustes nähakse ette loovutuste ja/või litsentsi andmiste toimumine vastava Tarkvara vastuvõtmisel või selle eest tasumisel, annab Täitja vastava Tarkvara üleandmisel Tellijale lihtlitsentsi Tarkvara kasutamiseks selle testimise eesmärgil kuni vastava Tarkvara vastuvõtmiseni või selle eest tasumiseni.
      3. Kui Lepingu Eritingimustes nähakse ette loovutuste ja/või litsentsi andmiste toimumine vastava Tarkvara eest tasumisel, loetakse loovutused ja/või litsentsi andmised toimunuks hetkel, mil Tellija on täies ulatuses täitnud oma kohustuse maksta Täitjale Tarkvara loomise eest tasu.
   3. **Kommertstarkvara ja Vaba** **tarkvara kasutamine**
      1. Täitja võib Tarkvaralahenduse koosseisu kaasata Kommertstarkvara või Vaba tarkvara, mille kohta on Pakkumuses esitatud üksikasjalik teave, sealhulgas (a) selle litsentsitingimused või selle litsentsi SPDX tunnuse, mis on Internetis kättesaadav aadressil <https://spdx.org/licenses>, (b) teabe selle Tarkvara lähteteksti kättesaadavuse kohta ning (c) teabe selle Tarkvara kaasamisest Tellijale tulenevate rahaliste kohustuste ja/või punktis 10.2.3 nimetatud piirangute kohta.
      2. Pakkumuses mittenimetatud Kommertstarkvara või Vaba tarkvara võib Täitja Tarkvaralahenduse koosseisu kaasata vaid Tellija eelneval kirjalikul nõusolekul, mille taotlemisel esitab Täitja Tellijale punktis 10.3.1 nimetatud üksikasjaliku teabe. Tellija ei pea nõusoleku andmisest keeldumist põhjendama.
   4. **Tellija tarkvara kasutamine**
      1. Kui Tellija soovib, et Täitja arendaks edasi Tellija tarkvara ja/või kaasaks seda Tarkvaralahenduse koosseisu, siis annab Tellija Täitjale ja Täitja töövõtjatele tasuta lihtlitsentsi vastava Tellija tarkvara kasutamiseks, sh selle modifitseerimiseks, Lepingus ette nähtud viisil, eesmärgil ja ulatuses Lepingu täitmise ajaks.
   5. **Kinnitused**
      1. Pooled avaldavad ja kinnitavad, et (a) neile kuuluvad kõik autoriõigused või litsentsid, mis on vajalikud ja piisavad Tööde tegemiseks ning Lepingus ette nähtud autoriõiguste loovutamiseks ja/või litsentsi(de) andmiseks ning et (b) tasu kõigi Arendatavat tarkvara puudutavate autoriõiguste loovutamise ja/või litsentsimise eest sisaldub Lepingu alusel Tööde teostamise eest Täitjale makstavas tasus. Selguse huvides, Täitjal ei ole õigust nõuda Tellijalt täiendavat tasu Lepingu sõlmimise ajal tundmatute kasutusviiside lubamise eest tulevikus.
      2. Täitja avaldab ja kinnitab, et ta kaasab Arendatava tarkvara loomisesse ainult selliseid füüsilisi isikuid, kes on sõlminud Täitja või Täitja töövõtjaga lepingud, mille kohaselt (a) lähevad kõik nende füüsiliste isikute Arendatavat tarkvara puudutavad autoriõigused seadusega lubatud maksimaalses ulatuses kas loovutuse või tagasivõtmatu, loovutatava ja all-litsentsitava ainulitsentsi andmise teel üle Täitjale ning (b) need füüsilised isikud kohustuvad mitte teostama oma selliseid autoriõigusi, mille loovutamine ega litsentsimine pole kohaldatava õiguse kohaselt võimalik, mistahes viisil, mis piirab või takistab Täitjal talle loovutatud või litsentsitud õiguste teostamist.
   6. **Täitja muud kohustused**
      1. Täitja annab Arendatava tarkvara Tellijale üle koos valdkonna parimate praktikate kohaselt vormistatud ja dokumenteeritud lähtekoodiga.
      2. Kui Tarkvaralahendus sisaldab lisaks Arendatavale tarkvarale ka Tellija tarkvara, Kommertstarkvara ja/või Vaba tarkvara, tagab Täitja, et (a) need komponendid on üksteisest ja Arendatavast tarkvarast selgelt eristatavad ning et (b) need komponendid kaasatakse Tarkvaralahenduse koosseisu kooskõlas nende litsentsitingimustega.
      3. Kui Tellija vastu esitatakse Lepingu kehtivusajal või pärast seda mistahes nõue, mis tugineb väitele, et Tarkvaralahenduse kasutamine Lepingus sätestatud viisil ja eesmärgil rikub mistahes kolmanda isiku mistahes intellektuaalse omandi õigusi, kohustub Täitja oma kulul ja äranägemisel (a) vaidlustama selle nõude kohtus või kohtuväliselt, (b) rahuldama selle nõude Tellija eest ja kasuks, (c) asendama Tarkvaralahenduse või selle komponendi funktsionaalselt samaväärsega, mille kasutamine kolmandate isikute õigusi ei riku või (d) tagastama Tellijale Lepingu alusel makstud tasu, millest on maha arvatud Tarkvaralahenduse nõude esitamiseni toimunud kasutamisest saadud kasutuseelis.
6. **ISIKUANDMETE TÖÖTLEMINE**
   1. Kui Lepingu täitmise käigus töötlevad Pooled isikuandmeid, teeb Tellija kindlaks, millistes rollides isikuandmete töötlemine toimub. Pooled võtavad vastavalt sellele kasutusele vajalikud meetmed, et tagada isikuandmete töötlemine kooskõlas kohalduvate andmekaitsealaste õigusaktide (sh EL-i isikuandmete kaitse üldmääruse) ja muude andmekaitsealaste eeskirjade nõuetega.
   2. Kui Tööd ei ole võimalik teostada ilma, et Täitjale antaks Lepingu täitmise eesmärgil ligipääs Tellija valduses olevatele isikuandmetele ning Täitja töötleb selliseid isikuandmeid Tellija nimel volitatud töötlejana, lepivad Pooled isikuandmete töötlemises kokku kirjalikult.
7. **LEPINGU MAKSUMUS JA ARVELDUSED**
   1. Tellija peab Tööde eest maksma Täitjale tasu, mille suurus ja arveldamise tingimused on fikseeritud Eritingimustes.
   2. Eritingimustes fikseeritud tasu on Täitja ainus tasu seoses Lepinguga ning see ei ole seatud sõltuvusse inflatsioonist, tööjõu või muude vahendite kallinemisest või mistahes muudest teguritest. Tasu võib muuta üksnes Poolte kirjaliku kokkuleppega õigusaktides lubatud juhtudel ja korras.
   3. Lepingu sõlmimisest 12 kuu möödumisel ning iga järgneva 12-kuulise perioodi möödumisel tõstetakse Lepingus kokkulepitud hinda vastavalt Eesti Statistikaameti avaldatud kvartaalsele tarbijahinnaindeksi protsentuaalsele muutusele. Tasu korrigeerimine toimub järgmise valemi alusel:

**H = EH \* (1+THI)**

*H* – lepingu hind pärast korrigeerimist;

*EH* - lepingu hind enne korrigeerimist;

*THI* - Eesti Statistikaameti poolt avaldatud tarbijahinnaindeksi protsentuaalne muutus, mis näitab tarbijahinna muutust korrigeerimisele eelnevas kvartalis võrreldes sellele eelnenud aasta sama kvartaliga (nt 2022 II kvartal võrdluses 2021 II kvartal).

* 1. Täitja esitab Tellijale masinloetava e-arve vastu võetud Tööde eest pärast Akti allkirjastamist Tellija poolt või kui Tööd võib lugeda vastuvõetuks.
  2. Kui Tellija ei tasu arveid õigeaegselt, on Täitjal õigus nõuda viivist 0,1% vastaval arvel märgitud tasumata summalt iga viivitatud kalendripäeva eest kuni arve täieliku tasumiseni, kuid mitte rohkem kui 25% arve summast. Viivise maksmiseks kohustatud Tellija on kohustatud tasuma viivise kahekümne ühe (21) kalendripäeva jooksul arvates Täitjalt nõude saamisest.
  3. Lepingu alusel Poole tasutud mistahes maksega loetakse esmajärjekorras vastavas osas tasutuks Lepingu täitmisega (sh täitmisele pööramisega) seotud kulud (sh õigusabikulud), seejärel viivis ja leppetrahvid alates varaseimast võlgnevusest ning seejärel tasumata põhisumma alates varaseimast võlgnevusest. Seda nõuete rahuldamise järjekorda saab muuta Poolte kirjaliku kokkuleppega.

1. **VASTUTUS**
   1. Pool vastutab Lepingu mittetäitmise või mittekohase täitmise eest vastavalt Lepingule ja õigusaktides sätestatule. Pool vastutab teise Poole ees ka Lepingu rikkumise eest, mis tuleneb ka tema kaasatud Teostajate tegevusest või tegevusetusest.
   2. Pool ei vastuta Lepingu rikkumiste eest, mis tulenevad teise Poole Lepingu rikkumistest või kolmandate isikute tegevusest või tegemata jätmistest (näiteks ei valmi kolmanda isiku loodav liides tähtaegselt), välja arvatud juhul, kui kolmanda isiku puhul on tegemist Teostajaga.
   3. Lepingu rikkumise korral kohaldatav õiguskaitsevahend ja leppetrahv peab olema proportsionaalne rikkumise raskusega.
   4. **Õiguskaitsevahendid**
      1. Kui Täitja teostatud Tööd ei vasta Lepingu tingimustele, on Tellijal õigus oma valikul:
         1. nõuda Täitjalt Vigade tasuta kõrvaldamist või Tööde muul viisil Lepingu tingimustega vastavusse viimist;
         2. teha või lasta teha vajalikud Tööde parandused ja täiendused Täitja kulul;
         3. alandada Lepingu maksumust;
         4. kasutada muid Lepingust või seadusest tulenevaid õiguskaitsevahendeid.
      2. Kui Tellija on viivituses maksetähtajaga rohkem kui kolmkümmend (30) kalendripäeva, võib Täitja õiguskaitsevahendina kasutada oma kohustuste täitmisest keeldumist, peatades Tööde teostamise. Täitjal ei ole õigust peatada ega katkestada Tööde teostamist ühelgi muul alusel.
      3. Kui Pool paneb toime Olulise lepingurikkumise, on teisel Poolel õigus kasutada õiguskaitsevahendina muuhulgas oma kohustuste täitmisest keeldumise õigust kuni rikkuva Poole võlgnetavate kohustuste täitmiseni. Kannatanud Pool on kohustatud teavitama rikkuvat Poolt kohustuste täitmise peatamisest kirjalikult.
      4. Kui Pool peatab oma kohustuste täitmise , pikeneb Lepingu täitmise tähtaeg kalendripäevade võrra, mille vältel oli Poole kohustuste täitmine nõuetekohaselt peatunud, ning rikkunud Pool on kohustatud hüvitama teisele Poolele Töö peatamise ja taasalustamisega seoses tekkinud mõistlikud kulud.
      5. Kannatanud Poole nõudmisel hüvitab Lepingut rikkunud Pool kannatanud Poolele Lepingu rikkumisega ja/või rikkumisest tingitud ülesütlemisega tekitatud otsese varalise kahju, sealhulgas mõistliku õigusabikulu.
   5. **Vastutuse piirangud**
      1. Pooled välistavad saamata jäänud tulu ja mittevaralise kahju hüvitamise, kuid see piirang ei kehti tahtliku rikkumise korral.
      2. Poolte rahaline koguvastutus on piiratud Lepingu kogumaksumusega, kuid see piirang ei kehti tahtliku rikkumise korral.
   6. **Leppetrahv**
      1. Olulise lepingurikkumise korral on Poolel õigus nõuda leppetrahvi, mille suurus fikseeritakse Eritingimustes. Leppetrahvi saab nõuda alljärgnevatel tingimustel:
         1. Pool peab teavitama teist Poolt leppetrahvinõudest kolme (3) kuu jooksul arvates ajast, mil ta sai teada leppetrahvi nõudmise õiguse tekkimisest.
         2. Pool on kohustatud tasuma leppetrahvi neljateistkümne (14) kalendripäeva jooksul arvates teiselt Poolelt sellekohase nõude saamisest.
         3. Kui Poole hinnangul on leppetrahvi nõue alusetu, on Pool kohustatud neljateistkümne (14) kalendripäeva jooksul oma seisukohta kirjalikult selgitama.
         4. Leppetrahvi nõudmine ei mõjuta Poole õigust nõuda Poolelt nõuetekohase Töö või selle osa teostamist ning kahju hüvitamist või kasutada muid seadusest tulenevaid õiguskaitsevahendeid. Kahju hüvitamist saab nõuda osas, mida leppetrahv ei kata.
         5. Maksimaalne leppetrahvisumma, mida Pool saab Lepingust tuleneva kohustuse rikkumise eest nõuda, on kuni 25% leppetrahvi aluseks oleva rikkumise hetkeks teostatud ja töös olevate Tööde etappide maksumusest, lähtudes Projektiplaanist. Leppetrahvide kogusumma on piiratud 25%-ga Lepingu kogumaksumusest.
      2. Tellijal on õigus tasaarvestada Täitjale tasumisele kuuluva tasuga Tellija esitatud leppetrahvinõuete ja kahjuhüvitiste summad, teavitades Täitjat sellest kirjalikult eelnevalt.
   7. **Vääramatu jõud**
      1. Poole kohustuste mittetäitmist või mittekohast täitmist ei loeta rikkumiseks, kui selle põhjuseks oli vääramatu jõud. Vääramatu jõuna käsitavad Pooled võlaõigusseaduses nimetatud asjaolusid.
      2. Pool, kelle tegevus Lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele Poolele. Vääramatu jõu asjaolu peab tõendama pool, kes sellele tugineb. Vääramatu jõu asjaolude ilmnemisel pikeneb Lepingu täitmise lõpptähtaeg nimetatud asjaolude esinemise perioodi võrra. Pool peab vääramatu jõu asjaolude äralangemisel asuma viivitamatult Lepingut täitma.
2. **LEPINGU LÕPPEMINE JA LÕPETAMINE**
   1. Selles peatükis fikseeritu ei välista ega piira teistes Lepingu punktides ega teistes Lepingu dokumentides Pooltele ettenähtud Lepingu lõpetamise õigusi.
   2. Leping lõpeb kohustuste täitmisega, Lepingu lõpetamise kokkuleppe sõlmimisega, Lepingus ettenähtud alusel või seadusest tuleneval alusel.
   3. Poolel on õigus Leping üles öelda etteteatamistähtaega järgimata ainult järgmistel asjaoludel, kui:
      1. teine Pool on toime pannud olulise lepingurikkumise ega ole rikkumist heastanud kolmekümne (30) kalendripäeva jooksul kannatanud Poolelt vastava põhjendatud nõudesaamisest arvates;
      2. teine Pool on näidanud üles kavatsust Lepingut oluliselt rikkuda ega ole Lepingu täitmist taganud neljateistkümne (14) kalendripäeva jooksul kannatanud Poolelt vastava nõude saamisest arvates;
      3. vääramatu jõu asjaolude tõttu on Poole Lepingust tulenevate kohustuste täitmine takistatud enam kui kahe (2) kuu jooksul.
   4. Tellijal on õigus Leping üles öelda:
      1. 90 päevase etteteatamistähtajaga igal ajal sõltumata põhjusest;
      2. etteteatamistähtaega järgimata, kui Täitja:
         1. suhtes on algatatud pankrotimenetlus;
         2. pankrot on välja kuulutatud;
         3. Täitja varad arestitakse; või
         4. Täitja finantsseisund halveneb Tellija põhjendatud hinnangul oluliselt ja see halvenemine muudab vähetõenäoliseks Lepingu nõuetekohase täitmise.
   5. Sõltumata Lepingu lõpetamise alusest kohustub Tellija Lepingu lõppemisel tasuma Täitjale kokkulepitud tasu, millest on maha arvatud see, mille ta ülesütlemise tõttu kokku hoidis või mille ta oma tööjõu teistsuguse kasutamisega omandas või oleks võinud mõistlikult omandada. Pooled teostavad kõik nõuete tasaarvestused kahe (2) kuu jooksul Lepingu lõppemise kuupäevast arvates.
3. **KONFIDENTSIAALSUS**
   1. Konfidentsiaalne on muu hulgas järgmine informatsioon (olenemata sellest, kas see on esitatud konkreetses või nähtavas vormis, andmekandjal või suuliselt):
      1. Poolega mistahes viisil seotud avalik-õiguslike ja eraõiguslike füüsiliste ja juriidiliste isikute, sh Poole töötajate ja nende tegevusega seotud info, tehnilised andmed, muud andmed, lepingud, finantsandmed ja raamatupidamise näitajad, teenuste ja kaupade hinnakujundus, Poole kasutatav infotehnoloogia ja materjalid, spetsifikatsioonid, joonised, informatsioon, mis puudutab Poole poolt teostatud arendustööd ja oskusteavet, Poole asutusesiseseks kasutamiseks tunnistatud teave, riigisaladuseks tunnistatud teave, info teise poole omaniku ja juhtorganite tegevuse, lepingute sõlmimise, lõppemise ja läbirääkimiste kohta ning muu teave (sh ärisaladused), mis ei ole kolmandatele isikutele õiguspäraselt konfidentsiaalsuskohustuseta kättesaadavad ning on Poolele teatavaks saanud Lepingu või Poolte vahel sõlmitud muu kokkuleppe ettevalmistamise, täitmise või rikkumise tõttu;
      2. informatsioon, millel on märge „konfidentsiaalne” või mille konfidentsiaalsust nõuab seadus või mille kohta on Pool teatanud, et tegemist on konfidentsiaalse informatsiooniga või mille kohta Pool peaks põhjendatult arvama, et teine pool peab seda konfidentsiaalseks.
   2. Pool ei avalda konfidentsiaalset informatsiooni kolmandatele isikutele ning teeb kõik endast oleneva, et talle avaldatud konfidentsiaalne informatsioon ei satuks kolmandate isikute valdusesse. Konfidentsiaalse informatsiooni avaldamine kolmandatele isikutele võib toimuda ainult seaduses otseselt ettenähtud juhtudel või Poole eelneval kirjalikul nõusolekul või kolmandatest isikutest Teostajatele. Pool peab tagama, et Lepingus kokkulepitud konfidentsiaalsuskohustus laieneb kolmandatele isikutele. Konfidentsiaalsusnõue ei laiene Poolte pankadele, advokaatidele ja audiitoritele.
   3. Pool kohustub kasutama konfidentsiaalset informatsiooni ainult Lepingu eesmärkide täitmiseks. Konfidentsiaalsuskohustuse rikkumine ei ole õigusaktides ettenähtud juhtudel Lepingut puudutava informatsiooni avaldamine selleks õigustatud riigi- ja valitsusasutustele. Poolel on õigus avaldada konfidentsiaalset informatsiooni seadusliku aluse või Poole eelneva kirjaliku nõusoleku puhul üksnes ulatuses, mida on vaja Poolte vahel sõlmitud Lepingust tulenevate kohustuste täitmiseks.
   4. Konfidentsiaalset informatsiooni, mis saab Poolele teatavaks elektrooniliselt või muul viisil kirjalikku taasesitamist võimaldavas vormis, võib salvestada, paljundada või (elektrooniliselt) kopeerida ainult Lepingus fikseeritud eesmärkide täitmiseks.
   5. Konfidentsiaalsuskohustus kehtib tähtajatult.
   6. Konfidentsiaalsuskohustuse rikkumise korral kohustub Pool rakendama kõiki mõistlikke abinõusid teisele Poolele tekitatud kahju ärahoidmiseks või vähendamiseks.
   7. Tellijal on õigus edastada Lepinguga seotud teavet teistele riigiasutustele teise poole nõusolekuta.
4. **T****ÖÖTAJATE VÄRBAMISE KEELD**
   1. Kumbki Pool kinnitab, et ei algata ise läbirääkimisi ega tee muid pingutusi töösuhte või muu teenuse osutamise suhte loomiseks ega sõlmi töölepingut või muud teenuse osutamise lepingut isikuga, keda Pool teisele Poolele teadaolevalt kasutab Lepinguga võetud kohustuste täitmisel.
   2. Kui Pooled ei lepi kokku teisiti, kehtib Lepingu punktis 16.1 toodud piirang garantiiperioodi lõppemiseni.
   3. Poolel, kelle huvid seati ohtu või kellele tekitati kahju, on õigus Lepingu punkti 16 igakordse rikkumise korral nõuda leppetrahvi Eritingimustes fikseeritud määras.
5. **AVALIKUD SUHTED**
   1. Pooled kooskõlastavad omavahel Lepingut puudutavad PR-tegevused (näiteks pressiteated, pressikonverentsid, kriisikommunikatsioon, kliendireferentsid jms) enne nende ellu rakendamist ja avalikkuseni jõudmist. Pooled ei kahjusta Lepingu pinnalt tekkinud erimeelsuste või vaidluste lahendamisel üksteise mainet meedia kaudu.
   2. Pool tagab Lepingu punktis 17.1 nimetatud kohustuste täitmise ka kõikide kolmandatest isikutest Teostajate poolt.
6. **NÕUETE JA KOHUSTUSTE ÜLEMINEK**
   1. Lepingu või selles kokku lepitud õiguste ja kohustuste kolmandale isikule üleandmine saab toimuda ettevõtte üleandmise tulemusena, kuid see eeldab Tellija eelnevat kirjalikku nõusolekut. Tellija annab kirjaliku nõusoleku, kui Lepingu või ettevõtte omandajal on piisav ettevalmistus ja kogemus, mis tagab Lepingu eesmärgi saavutamise ja Lepingu tingimuste vähemalt samaväärse täitmise.
7. **MUUD TINGIMUSED**
   1. Pooled kinnitavad, et:
      1. Lepingu sõlmimisega ei ole nad rikkunud ühtegi seaduse, põhikirja või muu normatiivakti sätet ega ühtki varem sõlmitud lepingute ja kokkulepetega võetud kohustust;
      2. neil on õigus- ja teovõime Lepingu sõlmimiseks ning Lepingust tulenevate kohustuste täitmiseks ja õiguste realiseerimiseks;
      3. nende poolt Lepingule ja selle lisadele allakirjutanud isikutele on volitused Lepingu sõlmimiseks kooskõlas seaduste, põhikirjade või muude õigusaktidega.
   2. Kui mõni Lepingu tingimus peaks osutuma osaliselt või täielikult kehtetuks või täitmisele mittepööratavaks, ei mõjuta see teiste Lepingu tingimuste kehtivust ning Lepingu ülejäänud tingimused jäävad kehtima ja täitmisele pööratavaks. Sel juhul asendatakse kehtetu või täitmisele mittepööratav tingimus õiguslikult kehtiva tingimusega, mis on sisult võimalikult lähedane Poolte kavatsustele ja kehtetu tingimuse majanduslikule mõjule.
   3. Lepingule kohaldatakse Eesti Vabariigis kehtivat materiaal- ja menetlusõigust.
   4. Vaidlused lahendatakse läbirääkimiste teel. Kui läbirääkimiste teel ei õnnestu vaidlust lahendada, kuulub vaidlus lahendamisele Tellija asukohajärgses kohtus.

**Lisa 1 - Akti blankett**

**AKT NR [SISESTA AKTI NR JA KUUPÄEV]**

Akt on koostatud selle kohta, et Täitja on teostanud ajavahemikul [SISESTA PERIOOD] Lepingu nr [SISESTA LEPINGU NR] raames järgmised Tööd:

|  |  |  |  |
| --- | --- | --- | --- |
| **Jrk nr** | **Töö kirjeldus** | **Töö maht** | **Töö hind** |
|  |  |  |  |
|  |  |  |  |
|  |  |  |  |
|  |  |  |  |
|  |  | **Hind käibemaksuta:** |  |
|  |  | **Käibemaks:** |  |
|  |  | **Hind kokku:** |  |

|  |  |
| --- | --- |
| **Jrk nr** | **Vigade kirjeldus (osalise vastuvõtmise korral)** |
|  |  |
|  |  |
|  |  |
|  |  |

Osalisel vastuvõtmisel tuleb Aktis märkida osalise vastuvõtmise põhjus, mõju garantiile ja arveldustele.

Akti allkirjastamisega kinnitab Täitja, et ta on eelnimetatud Tööd koos juurdekuuluva dokumentatsiooniga Tellijale üle andnud.

Akti allkirjastamisega kinnitab Tellija, et ta on eelnimetatud Tööd koos juurdekuuluva dokumentatsiooniga Täitjalt vastu võtnud.

Akt on allkirjastatud digitaalselt.